Beatissime pater. Exponitur s. v. pro parte deuotj oratoris vestri Johannjs Johannjs, presbiterj, rectoris parrochialis ecclesie in Kwmo, Aboensis diocesis, quod, cum alias quendam de parrochianis suis ad satisfaciendum de juribus parrochialibus ex consuetudine jllius diocesis, prout potuit, monuisset illique propter inobedienciam et contumaciam ingressum ecclesie interdixisset, qui[dam] alius eiusdem oratoris etiam parrochianus et illi primo amicitia coniunctus exponenti siue oratorj insidias posuit et armis prouisus oratorem, cur ipse (= id) fecisset, atrociter increpauit et, paucis cum eo verbis habitis, in ipsum oratorem insiliit cum quodam ligno animo mutilandj vel, ut creditur, interficiendj; orator autem sibj videns mortis periculum imminere et propter clausuras hincinde commode exire non posse, quandam securim a quodam, quj sibj tunc astitit, arripuit et vim ipsius laicj repulit, eumque in capite vulneraujt, ex quo vulnere sequenti [die] diem vite sue clausit extremum. Cum autem, pater sancte, ipse exponens doleat de morte ipsius defunctj ab intimis, prout dolet de presentj, cupiatque in susceptis per eum ordinibus saltem minoribus perpetuo Domino famularj et pro ipsius defunctj anima Dominum jugiter exorare, estque concors cum ipsius defunctj amicis, supplicat s. v. idem exponens, quatenus ipsum ab homicidij reatu absoluere siue absoluj, secumque super jrregularitate, si quam premissorum occasione contraxit, quodque in dictis minoribus ordinibus ministrare ac ecclesiam suam, quam decennio pacifice possedit, libere et licite retinere possit, dispensare seu dispensarj mandare digneminj de gracia speciali, premissis et alijs in contrarium facientibus non obstantibus quibuscumque cum alijs clausulis opportunis. Concessum ut petitur in presentia domini nostri pape. Jo. Vasionensis. Et cum absolutione a reatu homicidij Et cum dispensatione ministrandj in minoribus et retinendj ecclesiam Concessum. Jo. Vasionensis. Datum Rome apud sanctum Petrum pridie idus marcij anno quarto.